LV Eiropas Savienības Oficiālais Vēstnesis C 322/33

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 322/10

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“PROSCIUTTO TOSCANO”

EK Nr.: IT-PDO-0217-1494-10.06.2005

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals —  Izcelsmes apliecinājums — Ražošanas metode —  Saikne — Marķējums —  Valstu prasības —  Citur (precizēt)

2. Grozījuma veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums (grozījumi):

3.1. Produkta apraksts:

Skaidrāk precizētas gatavā produkta ķīmiskās un fizikāli ķīmiskās īpašības, kā arī saskaņā ar Regulu (EK) Nr. 510/2006 noteikta tā iepakošanas procedūra.

Sīkāk raksturotas izejvielas, lai skaidri aprakstītu elementus, kas ir pārbaudes iestādei ir jākontrolē.

Noteikts, ka pirms apstrādes uz šķiņķa virsmas piestiprina metāla zīmogu produkta identifikācijai un tātad arī izsekojamībai.

Attiecībā uz šķiņķa aplīdzināšanu noteikts, cik tālu gaļas slānis var izkļauties uz āru attiecībā pret augšstilba kaula galviņu, lai pēc apstrādes šķiņķim būtu vienveidīga forma un patērētājs varētu to viegli atpazīt.

Paredzēts iededzināts marķējums gatavajā produktā, lai garantētu tā izcelsmi un izsekojamību.

3.2. Ražošanas metode:

Atzīts par lietderīgu precizēt, ka griešanas un iepakošanas darbības jāveic ražošanas apgabalā, lai aizsargātu nosaukuma reputāciju un garantētu ne tikai produkta autentiskumu, bet arī tā īpašību saglabāšanos. “Prosciutto Toscano” augstu vērtē patērētājs, jo tas ir “labi nogatavināts”, ar kompaktu struktūru, bez muskuļu kārtu atslāņojumiem un tādu mitruma saturu, ka nogrieztā šķēle ir blīva un bez ļenganuma. Šādām īpašībām jāpiemīt visiem “Prosciutto Toscano” šķiņķiem, ko piedāvā tirgū un ko saņem galapatērētājs, neatkarīgi no to veida; arī sagrieztam un iepakotam produktam jābūt ar tādām pašām īpašībām, kā veselam šķiņķim pirms sagriešanas. Tāpēc, lai garantētu patērētājam šo īpašību saglabāšanos, “Prosciutto Toscano” ražošanas metode nosaka sagriešanai un iepakošanai paredzētajiem šķiņķiem vēl divus nogatavināšanas mēnešus.

Sagriešanai šķēlēs un atkaulotos gabalos domāto šķiņķi uzglabājot nenoteikti ilgu laiku tādos vides apstākļos, kas atšķiras no paredzētajiem, produkts var iegūt īpašības, kas krasi atšķiras no tām, kuras nosaka “Prosciutto Toscano” specifiku: neraksturīga pelējuma veidošanās, olbaltumvielu neraksturīga sadalīšanās un tā rezultātā proteolīzes indeksa izmaiņas, arī speķa kārtiņas sarūgtēšana, radot smaku un garšu, kas atšķiras no tās, pie kuras jau ilgu laiku ir pieradis patērētājs. Sarūgtēšanas cēloņi ir daži vides un uzglabāšanas faktori – augsta uzglabāšanas temperatūra, gaisa cirkulācijas ātrums gatavināšanas telpās –, kas kaitē šķiņķa treknumam: tas var sadzeltēt, tā konsistence var kļūt mīkstāka un tajā var veidoties gaistoši organiskie savienojumi, radot sasmakumu. Šīs izmaiņas var stipri ietekmēt “Prosciutto Toscano” īpašības, un proti, treknuma krāsu, produkta kompaktumu un muskuļaudu slāņu savstarpējo sasaisti. Turklāt, ja šķiņķa gabalu vai šķēli pirms iepakošanas atstāj kontaktā ar gaisu, tad virsas var stipri oksidēties, kā rezultātā gaļa sabrūnē, gabala vai šķēles virsdaļa iežūst vai, veidojoties pārlieku mitrumam, gaļa kļūst ļengana.

3.3. Marķējums:

Lai garantētu produkta izsekojamību un kontroli visa ražošanas procesa garumā, iekļauta informācija par tādu izejvielu un tāda šķiņķa marķēšanu, kuri atbilst specifikācijā noteiktajām īpašībām.

KOPSAVILKUMS

PADOMES REGULA (EK) Nr. 510/2006

“PROSCIUTTO TOSCANO”

EK Nr.: IT-PDO-0217-1494-10.06.2005

AĢIN ( ) ACVN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle politiche agricole e forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Consorzio del Prosciutto Toscano Adrese: Via G. Marignolli 21/23 50127 Firenze FI ITALIA Tālr. +39 0553215115 Fakss +39 0553215115 E-pasts: — Sastāvs: ražotāji/pārstrādātāji ( X ) citi ( )

3. Produkta veids:

1.2. grupa. Gaļas produkti

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Prosciutto Toscano”

4.2. Apraksts:

“Prosciutto Toscano” šķiņķi piedāvājot tirgū, tam ir šādas fizikālās, organoleptiskās, ķīmiskās un fizikāli ķīmiskās īpašības: noapaļota forma ar lokveida galu, jo tajā atrodas mīkstuma slānis, kas par vairāk nekā 8 cm izkļaujas uz āru attiecībā pret augšstilba kaula galviņu; svars ir no 8 līdz 9 kg, šķiņķis nedrīkst būt vieglāks par 7,5 kg; griezuma vietā mīkstuma krāsa variē no spilgti sarkanas līdz gaiši sarkanai, caurauguša speķa ir maz; zemādas speķis ir tīri balts ar nelielu iesārtu dzīslojumu, konsistence blīva, bez muskuļu kārtu atslāņojumiem, speķa kārta labi sakļaujas ar muskuļaudiem, kas atrodas zem tās.

Garša ir smalka, patīkama, smarža – aromātiska un raksturīga, to nodrošina tradicionālo izgatavošanas un nogatavināšanas metožu izmantošana.

Produktam ir šādas ķīmiskās un fizikāli ķīmiskās īpašības:

sāls (NaCl) – % maks. 8,3; muskuļaudu iekšējais mitrums – % maks. 61,0; proteolīzes indekss – % maks. 30,0; nitrāti un nitrīti kopā – maks. 95 ppm.

4.3. Ģeogrāfiskais apgabals:

“Prosciutto Toscano” ražošanai paredzēto cūku audzēšanai jānotiek Lombardijas, Emīlijas Romaņjas, Markes, Umbrijas, Lacijas un Toskānas reģiona teritorijā.

“Prosciutto Toscano” tiek izgatavots, sagriezts un iepakots tā tradicionālajā ražošanas apgabalā, kas ietver visu Toskānas reģiona teritoriju.

4.4. Izcelsmes apliecinājums:

Produkta izsekojamību nodrošina kontrole, ko īsteno pārbaudes struktūra visa ražošanas procesa garumā atbilstoši Regulai (EK) Nr. 510/2006.

4.5. Ražošanas metode:

Ražošanas metode prasa, lai tām cūkām, kuras ir dzimušas, audzētas un nokautas 4.3. punktā norādītajos reģionos, svars būtu vismaz 160 kg ar ±10 % pielaidi, un lai to vecums būtu ne mazāks kā deviņi mēneši. “Prosciutto Toscano” izgatavo no svaigiem šķiņķiem, ko iegūst no liela auguma tīršķirņu cūkām vai tradicionālo Large White un Landrace pamatšķirņu krustojumiem izaudzētām cūkām.

Uzreiz pēc cūkas nokaušanas no liemeņa atdalītos šķiņķus atdzesē un vismaz 24 stundas tur temperatūrā no – 2 līdz + 2 °C. Tad tos apgriež. Svaiga apgriezta šķiņķa svaram jābūt ne mazākam par 11,8 kg.

Pirms apstrādes ražotājs pārbauda šķiņķu atbilstību paredzētajām prasībām un piestiprina pie katra šķiņķa metāla zīmogu, kas ir apaļa nerūsējoša tērauda plāksnīte ar reljefaini ieveidotu abreviatūru P.T. un apstrādes sākuma datumu, mēnesi (romiešu cipariem) un gadu (pēdējie divi cipari, kas norādīti ar arābu cipariem). Šo zīmogu piestiprina ar speciālu ierīci, un zīmogu nevar noņemt.

Šķiņķu apstrāde sākas ar sālīšanu, kurai jānotiek 120 stundu laikā pēc dzīvnieka nokaušanas. Sāla ar sauso paņēmienu, izmantojot sāli, melnos piparus un dabīgas augu izcelsmes garšvielas. Pēc sālīšanas šķiņķus uzglabā tādu laika posmu, kas ir nepieciešams pilnvērtīgai un viendabīgai atūdeņošanai. Tad seko šķiņķa mazgāšana siltā ūdenī bez dezinfekcijas līdzekļiem. Pēcāk šķiņķus žāvē atbilstošās telpās, kurās uztur pastāvīgu temperatūru un mitrumu. Apstrādes pēdējā posmā šķiņķu vaļējo daļu apziež ar maisījumu, kas sastāv no kausētiem taukiem, kviešu vai rīsu miltiem, melnajiem pipariem un dabīgām augu izcelsmes garšvielām. Nogatavināšanas posms norit atbilstoši iekārtotās telpās, lai nodrošinātu piemērotu gaisa cirkulāciju un temperatūru no 12 līdz 25 oC. Šā posma laikā telpās notiek dabīgā vēdināšana; apgaismojums un mitrums atbilst šā ražošanas apgabala klimatiskajiem faktoriem. Nogatavināšanas posmam no sālīšanas līdz pārdošanai jābūt vismaz 10 mēnešus ilgam, ja gatavie šķiņķi sver no 7,5 līdz 8,5 kg, un 12 mēnešus ilgam, ja tie sver vairāk par 8,5 kg.

Sagriešanai paredzētajam “Prosciutto Toscana” jānogatavojas vēl divus mēnešus, tas ir, vismaz 12 mēnešus, ja gatavie šķiņķi sver no 7,5 līdz 8,5 kg, un vismaz 14 mēnešus, ja tie sver vairāk par 8,5 kg.

Pēc nogatavināšanas beigām ražotājs pārbaudes iestādes pārstāvja klātbūtnē uz šķiņķiem, kas atbilst paredzētajām prasībām, iededzina zīmi ar uzrakstu “PROSCIUTTO TOSCANO DOP”. Lai būtu iespēja izsekot ražošanas posmus un ja turpmākajā ražošanas procesā iesaistīti vēl citi nozares uzņēmēji, iededzināto zīmi var papildināt vēl ar diviem cipariem to identificēšanai.

“Prosciutto Toscano” sagriešanai un iepakošanai jānotiek pēc nogatavināšanas posma beigām 4.3. punktā norādītajā ražošanas apgabalā, lai garantētu nogatavināšanas ilgumu, kas ir paredzēts sagrieztam produktam, un saglabātu 4.2. punktā norādīto mitruma saturu, kā arī gaļas un speķa izskatu šķēlē. Sagriešanai šķēlēs un atkaulotos gabalos domāto šķiņķi uzglabājot nenoteikti ilgu laiku tādos vides apstākļos, kas atšķiras no paredzētajiem, produkts var iegūt īpašības, kas krasi atšķiras no tām, kuras nosaka “Prosciutto Toscano” specifiku: neraksturīga pelējuma veidošanās, olbaltumvielu neraksturīga sadalīšanās un tās rezultātā proteolīzes indeksa izmaiņas, arī speķa kārtiņas sarūgtēšana, radot smaku un garšu, kas atšķiras no tās, pie kuras jau ilgu laiku ir pieradis patērētājs. Turklāt, ja šķiņķa gabalu vai šķēli pirms iepakošanas atstāj kontaktā ar gaisu, tad virsa var stipri oksidēties, kā rezultātā gaļa sabrūnē, gabala vai šķēles virsdaļa iežūst vai, veidojoties pārlieku mitrumam, gaļa kļūst ļengana.

4.6. Saikne:

Ar aizsargātu cilmes vietas nosaukumu apzīmētā produkta kvalitāte ir atkarīga no vides apstākļiem, kā arī no dabas un cilvēka faktoriem. Izejvielas īpašības ir cieši saistītas ar noteikto ģeogrāfisko apgabalu. Izejvielu ražošanas apgabalā lopkopības attīstību nodrošina gan liels skaits graudsaimniecību, gan arī produktu pārstrādes sistēmu īpatnības, kas nosaka lauksaimnieciskās ražošanas orientāciju cūkkopības virzienā.

“Prosciutto Toscano” ražošanas koncentrēšanās 4.3. punktā norādītajā apgabalā pamatojas uz tajā valdošajiem apstākļiem. Toskānas reģiona zeme un ģeogrāfiskās īpašības ir piemērotas augstas kvalitātes šķiņķa ražošanai. Arī klimats, kas stipri atšķiras no kaimiņreģionu klimata, ir sevišķi piemērots optimālai produkta nogatavināšanai. Tādējādi klimatiskie apstākļi ir ļoti labvēlīgi un veido ciešu saikni starp vidi un reģiona tipiskajiem produktiem – vīnu, olīveļļu, sieru, kā arī, šķiņķi –, nodrošinot to lēnu un pilnvērtīgu nogatavošanos.

Vides faktori ir cieši saistīti ar ražošanas apgabala īpašībām: tajā pārsvarā ir vēsas, ar ūdensresursiem bagātas ielejas, pauguraini apvidi ar mežu augu valsti, kam ir noteicoša ietekme uz klimatu un tādējādi arī gatavā produkta īpašībām. Viss komplekss – “izejviela–produkts–nosaukums” – ir saistīts ar šā apgabala sociāli ekonomiskās attīstības īpatnībām.

4.7. Pārbaudes struktūra

Nosaukums: INEQ — Istituto Nord Est Qualità Adrese: Via Rodeano 71 33038 S. Daniele del Friuli UD ITALIA Tālr. +39 0432940349 Fakss +39 0432943357 E-pasts: info@ineq.it

4.8. Marķējums:

Aizsargāto cilmes vietas nosaukumu “Prosciutto Toscano” ir jānorāda ar skaidriem un neizdzēšamiem burtiem, lai varētu to atšķirt no citiem uzrakstiem uz marķējuma, un tūlīt aiz nosaukuma jābūt norādei “Denominazione di Origine Protetta” (“Aizsargāts cilmes vietas nosaukums”) vai abreviatūrai “D.O.P.” (“ACVN”). Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz nosaukumiem vai uzņēmumu nosaukumiem, vai privātiem zīmoliem, ja vien tām nav slavinošs vai patērētāju maldinošs raksturs, kā arī to cūkkopības saimniecību nosaukumus, kurās iegūtas izejvielas, ja vien izejvielu izcelsme ir šajās saimniecībās. “Prosciutto Toscano” var piedāvāt tirgū ne vēlāk kā 30 mēnešus pēc svaigu šķiņķu apstrādes sākuma. “Prosciutto Toscano” var pārdot arī atkaulotu, sagrieztu dažādas formas un svara gabalos vai šķēlēs. Visi iepriekš norādīto veidu produkti jāpārdod iesaiņoti atbilstošos pienācīgi aizdarītos iepakojumos vai pārtikas plēvē. Ja gatavo veselu atkaulotu šķiņķi, iededzinātajai zīmei jābūt labi redzamai. Ja tiek pārdoti šķiņķa gabali, uz katra gabala jābūt šai iededzinātajai zīmei. Ja tā nav tikusi iededzināta agrāk, tad pēc nogatavināšanas beigām ražotājs pārbaudes iestādes pārstāvja klātbūtnē iededzina to uz dažādām šķiņķa daļām, kas vēlāk tiks no tā atdalītas.